তথ্যবিবরণী নম্বর : ১৪৯৭

**নাইকো দুর্নীতি মামলা**

**আদালতে সাক্ষ্য দিলেন কানাডার দুই পুলিশ কর্মকর্তা**

ঢাকা, ১৪ কার্তিক (৩০ অক্টোবর):

নাইকো দুর্নীতি মামলায় বিএনপি চেয়ারপারসন বেগম খালেদা জিয়াসহ আটজনের বিরুদ্ধে আদালতে সাক্ষ্য দিয়েছেন কানাডার রয়েল মাউন্টেড পুলিশের দুই সদস্য কেভিন ডুগান ও লয়েড শোয়েপ। সাক্ষ্য দিতে গিয়ে তারা বলেন, বাংলাদেশে গ্যাসক্ষেত্রে কাজ পেতে কানাডীয় কোম্পানি নাইকো রিসোর্স লিমিটেড ঘুষ লেনদেন করেছে। ঘুষের অর্থ কানাডা থেকে বারবাডোজ হয়ে বাংলাদেশে এসেছে।

ঢাকার কেরানীগঞ্জের কেন্দ্রীয় কারাগারের প্রধান ফটকে স্থাপিত বিশেষ জজ আদালতে এই সাক্ষ্য গ্রহণ চলে। বেলা সাড়ে ১১টার দিকে তাদের সাক্ষ্যগ্রহণ শুরু হয়। ঢাকার ৯ নম্বর বিশেষ জজ আদালতের বিচারক শেখ হাফিজুর রহমান তাদের সাক্ষ্য নেন।

প্রথমে সাক্ষ্য দেন লয়েড শোয়েপ। এরপর সাক্ষ্য দেন কেভিন ডুগান। তাকে জেরা শুরু হওয়ার পর আদালত মুলতবি ঘোষণা করা হয়। আগামীকাল মঙ্গলবার আবার তারিখ ধার্য করা হয়।

সাক্ষ্যে লয়েড শোয়েপ বলেন, কানাডার তেল ও গ্যাস অনুসন্ধান কোম্পানি নাইকোতে তৎকালীন সরকারের কিছু কর্মকর্তা দুর্নীতি করতে ইন্ধন জোগায়। আমরা এ দুর্নীতির বিষয়ে জানতে পারি গণমাধ্যমে সংবাদ দেখে। নাইকোর কাছ থেকে ঘুষ নেওয়ার দায়ে নাইকো রিসোর্সেস কানাডায় দুর্নীতির দায়ে সাজাপ্রাপ্তও হয়েছে। এর পরে তাকে জেরা করেন আসামি পক্ষের আইনজীবীরা। অন্যজনকে আগামীকাল জেরা করা হবে।

গত ১৯ অক্টোবর তাদের সাক্ষ্য দিতে সমন জারি করেন ঢাকার বিশেষ আদালত।

#

রেজাউল/পাশা/সঞ্জীব/জয়নুল/২০২৩/২০৫০ঘণ্টা

তথ্যবিবরণী নম্বর : ১৪৯৬

**প্রবাসে মৃত কর্মীর পরিবারের হাতে ক্ষতিপূরণের চেক বিতরণ**

ঢাকা, ১৪ কার্তিক (৩০ অক্টোবর):

বিদেশে মৃত প্রবাসী কর্মীদের পরিবারের হাতে আর্থিক ক্ষতিপূরণের চেক তুলে দিয়েছেন প্রবাসী কল্যাণ ও বৈদেশিক কর্মসংস্থান মন্ত্রী ইমরান আহমদ।

আজ মন্ত্রণালয়ের সভাকক্ষে সিনিয়র সচিব ড. আহমেদ মুনিরুছ সালেহীনের সভাপতিত্বে ওয়েজ আর্নার্স কল্যাণ বোর্ড কর্তৃক মৃত প্রবাসী কর্মীর পরিবারকে ক্ষতিপূরণের চেক বিতরণ অনুষ্ঠানে প্রবাসী কল্যাণ মন্ত্রী ১৫টি পরিবারের হাতে মোট প্রায় ৬ কোটি টাকার চেক তুলে দেন। এর মধ্যে একটি পরিবারের হাতে ১০ লাখ টাকার জীবন বিমা ক্ষতিপূরণের চেক তুলে দেয়া হয়।

অনুষ্ঠানের প্রধান অতিথির বক্তৃতায় প্রবাসী কল্যাণ মন্ত্রী বলেন, সরকার প্রবাসীদের কল্যাণ ও অধিকার আদায়ে অঙ্গীকারবদ্ধ। বিদেশে অবস্থানরত প্রবাসীদের যেকোনো বিপদাপদে সরকার পাশে রয়েছে। মন্ত্রণালয় বিদেশস্থ শ্রম কল্যাণ উইংয়ের মাধ্যমে কর্মীর সামগ্রিক নিরাপত্তা ও সকল ধরনের সমস্যা সমাধানে কাজ করে যাচ্ছে। বিদেশে মৃত কর্মীদের ক্ষতিপূরণের অর্থ নিয়োগকারী কোম্পানি হতে আইনগতভাবে আদায় করে তা মৃত কর্মীর ওয়ারিশদের মাঝে বিতরণ করা হয়। ওয়েজ আর্নার্স কল্যাণ বোর্ডের মাধ্যমে মৃত প্রবাসী কর্মীদের পরিবারের কল্যাণে সরকারের বিভিন্ন উদ্যোগ চলমান আছে।

সিনিয়র সচিব ড. আহমেদ মুনিরুছ সালেহীন বলেন, বাংলাদেশের অর্থনীতিতে প্রবাসী কর্মীদের অবদানের স্বীকৃতিস্বরূপ দেশ-বিদেশে অবস্থানরত প্রবাসী কর্মীদের পরিবারকে সরকারের তরফ থেকে সার্বিক সহযোগিতা করা হচ্ছে। তিনি বলেন, মৃত প্রবাসী কর্মীর ক্ষতিপূরণের অর্থ আদায় করে দ্রুত ও স্বচ্ছ প্রক্রিয়ার মাধ্যমে আমরা তাদের পরিবারের নিকট পৌঁছে দিচ্ছি। তিনি আরো বলেন, সকলের সম্মিলিত প্রচেষ্টায় দেশ-বিদেশে অবস্থানরত প্রবাসী কর্মীদের সেবায় সরকার সর্বদা নিয়োজিত আছে।

অনুষ্ঠানে আরো উপস্থিত ছিলেন ওয়েজ আর্নার্স কল্যাণ বোর্ডের মহাপরিচালক মোঃ হামিদুর রহমান, মন্ত্রণালয়ের অতিরিক্ত সচিব সায়মা ইউনুস এবং ওয়েজ আর্নার্স কল্যাণ বোর্ডের পরিচালক (অর্থ ও কল্যাণ) শোয়াইব আহমাদ খান।

#

রাশেদুজ্জামান/পাশা/সঞ্জীব/জয়নুল/২০২৩/২০৪০ঘণ্টা

তথ্যবিবরণী নম্বর : ১৪৯৫

**সফটওয়্যার সলিউশন রোগীদের জন্য খরচ কমাবে**

**-- আইসিটি প্রতিমন্ত্রী**

ঢাকা, ১৪ কার্তিক (৩০ অক্টোবর):

তথ্য ও যোগাযোগ প্রযুক্তি প্রতিমন্ত্রী জুনাইদ আহমেদ পলক বলেছেন, চিকিৎসা ক্ষেত্রে ডিজিটাল যন্ত্র ব্যবহারের সঙ্গে সফটওয়্যার সলিউশন ও ডেটা বিশ্লেষণমূলক পরিষেবা রোগীদের জন্য খরচ কমাবে এবং উপাত্তভিত্তিক সিদ্ধান্ত গ্রহণ সহজ হবে।

প্রতিমন্ত্রী আজ বিএসএমএমইউ বিশ্ববিদ্যালয়ের ডা. মিলন মিলনায়তনে চীনা সরকারের সহযোগিতায় পাইলট প্রকল্প হিসেবে বিএসএমএমইউয়ে স্থাপিত হৃদরোগের চিকিৎসায় ডিজিটাল পরিকাঠামোর উদ্বোধনী অনুষ্ঠানে প্রধান অতিথির বক্তৃতায় এসব কথা বলেন।

পলক বলেন, স্মার্ট বাংলাদেশ গড়তে জনকেন্দ্রিক, অন্তর্ভুক্তিমূলক ও পরিবেশবান্ধব সার্কুলার ইকোনমি গড়ে তোলা হবে। কেননা ভবিষ্যতে এর পুরোটাই আর্টিফিশিয়াল ইন্টেলিজেন্স (এআই), ডেটা অ্যানালাইসিস ও মেশিন লার্নিংয়ের মতো অগ্রসরমান প্রযুক্তির ওপর নির্ভরশীল হবে। তিনি আরো বলেন, এই পাইলট সাইটটি স্বাস্থ্যসেবাকে ডিজিটাইজ করার মাধ্যমে ২০৪১ সালের মধ্যে স্মার্ট বাংলাদেশ বিনির্মাণে অবদান রাখবে।

প্রতিমন্ত্রী বলেন, বঙ্গবন্ধু শেখ মুজিব মেডিকেল বিশ্ববিদ্যালয়কে স্মার্ট হাসপাতাল হিসেবে গড়ে তুলতেই আইসিটি বিভাগ কমিউনিটি ক্লিনিকের আদলে বিএসএমএমইউয়ে একটি বিশেষায়িত টেলিহেলথ সেন্টার স্থাপন করার উদ্যোগ নিয়েছে। এই কার্যক্রমে সংযুক্ত হওয়ায় তিনি নেতৃস্থানীয় চীনা স্বাস্থ্যসেবা সংস্থা লিড মেডিকেল মেডিকেল কর্তৃপক্ষকে ধন্যবাদ জানান। একইসঙ্গে করোনাকালে বিএসএমইউ চিকিৎকদের টেলিমেডিসিন সেবায় যুক্ত হওয়ায় কৃতজ্ঞতা প্রকাশ করেন।

বিএসএমএমইউ এর উপাচার্য অধ্যাপক ডা. মোঃ শারফুদ্দিন আহমেদের সভাপতিত্বে অনুষ্ঠানে বিএসএমএমইউ এর হৃদরোগ বিভাগের চেয়ারম্যান অধ্যাপক চৌধুরী মেশকাত আহমেদ ও বাংলাদেশে নিযুক্ত চীনা রাষ্ট্রদূত ইয়াও ওয়েন বক্তব্য রাখেন।

#

শহিদুল/পাশা/সঞ্জীব/রেজাউল/২০২৩/২১২০ ঘণ্টা

তথ্যবিবরণী নম্বর : ১৪৯৪

**মানুষের কল্যাণে নানা ধরনের ভাতা প্রচলনের ধারণাটি শেখ হাসিনার চিন্তাপ্রসূত**

**--- তথ্য ও সম্প্রচার মন্ত্রী**

ঢাকা, ১৪ কার্তিক (৩০ অক্টোবর):

তথ্য ও সম্প্রচার মন্ত্রী এবং আওয়ামী লীগের যুগ্ম সাধারণ সম্পাদক ড. হাছান মাহ্‌মুদ বলেছেন, দেশে মানুষের কল্যাণে নানারকম ভাতা প্রচলনের ধারণাটি প্রধানমন্ত্রী বঙ্গবন্ধুকন্যা শেখ হাসিনার চিন্তাপ্রসূত। ১৯৯৬ সালে তিনি যখন প্রথম প্রধানমন্ত্রী হয়েছিলেন তখন বয়স্ক ও বিধবা ভাতা চালু করেছিলেন। তিনি বলেন, এর আগে বাংলাদেশে এই ধরনের ভাতা কখনো ছিলো না। পর্যায়ক্রমে বঙ্গবন্ধুকন্যা আরো কয়েকটি বিষয়ের ওপর ভাতা চালু করেন।

আজ ঢাকায় সচিবালয় থেকে ভার্চুয়ালি যুক্ত হয়ে মন্ত্রী নিজ নির্বাচনী এলাকা চট্টগ্রামের রাঙ্গুনিয়া উপজেলার সরফভাটা ইউনিয়ন পরিষদ ও ইউনিয়ন আওয়ামী লীগের যৌথ উদ্যোগে সফরভাটার একটি কমিউনিটি সেন্টারে উপকারভোগী সমাবেশে প্রধান অতিথির বক্তৃতাকালে মন্ত্রী এ সব কথা বলেন। ইউনিয়ন পরিষদের চেয়ারম্যান শেখ ফরিদ উদ্দিন চৌধুরী সমাবেশে সভাপতিত্ব করেন।

মন্ত্রী বলেন, ‘২০০১ সালে বিএনপি ক্ষমতায় আসার পর এই সমস্ত ভাতা বন্ধ হয়ে যায় এবং ভাতার টাকা লুটপাট হয়। কিছু কিছু ভাতা দিলেও সেগুলো তাদের আত্মীয়-স্বজন, কর্মচারীরা পেয়েছে, সাধারণ মানুষ পায়নি। বর্তমানে প্রতিটি ইউনিয়নে ৩ থেকে ৫ হাজার মানুষ নানারকম ভাতা পাচ্ছে।’

মন্ত্রী বলেন, ‘ভাতা দেওয়ার ক্ষেত্রে কে কোন দলের তা কখনো দেখা হয়নি, যার প্রয়োজন তাকেই ভাতার আওতায় আনা হয়েছে। আওয়ামী লীগ যদি আবার ক্ষমতায় না আসে তবে এই ভাতা আর থাকবে না। তাই নৌকায় ভোট দিয়ে এই সরকারকে আবারও ক্ষমতায় আনতে হবে।’

সম্প্রচার মন্ত্রী বলেন, ‘গত ১৫ বছর ধরে আমি আপনাদের পাশে ছিলাম। প্রতি সপ্তাহে এতো গুরুত্বপূর্ণ দায়িত্ব থাকার পরও আমি চট্টগ্রাম কিংবা রাঙ্গুনিয়ায় যাই। করোনার প্রথম ধাপে সরকারের পাশাপাশি এক কোটি টাকার এবং দ্বিতীয় ধাপে পৌনে এক কোটি টাকার ত্রাণ দিয়েছি, প্রতি ইউনিয়নে পাওয়ার টিলার কিনে দিয়েছি।’

এ পর্যন্ত টানা তিনবার নির্বাচিত এমপি ড. হাছান আরো বলেন, ‘এখন দেড় কোটি টাকা খরচ করে ঘর করে দিচ্ছি, মানুষকে ট্যাক্সি, রিক্সা কিনে দিয়েছি, এখনো আমাদের দলের কেউ মারা গেলে তার পরিবারে উপার্জনের মাধ্যম সৃষ্টি করে দেয়ার ব্যবস্থা করি। পরিবেশমন্ত্রী থাকাকালে এক কোটি টাকার ঢেউটিন কিনে দিয়েছি। উন্নয়নে রাঙ্গুনিয়ার চেহেরা বদলে গেছে। এগুলোর মূল্যায়ন আপনারা করবেন, সেই প্রত্যাশা করি।’

ইউনিয়ন আওয়ামী লীগের সাধারণ সম্পাদক আহসান হাবিবের সঞ্চালনায় বিশেষ অতিথি হিসেবে বক্তব্য দেন রাঙ্গুনিয়া উপজেলা আওয়ামী লীগের সাধারণ সম্পাদক ইঞ্জিনিয়ার শামসুল আলম তালুকদার, সহসভাপতি আকতার কামাল চৌধুরী, উপজেলা যুবলীগের সভাপতি বদিউল খায়ের লিটন চৌধুরী, সাধারণ সম্পাদক মোহাম্মদ ইউনুচ, উপজেলা তাঁতী লীগের আহ্বায়ক মোরশেদ তালুকদার, উপজেলা স্বেচ্ছাসেবক লীগের ভারপ্রাপ্ত সভাপতি দেলোয়ার হোসেন, উপজেলা ছাত্রলীগের সভাপতি রাসেল রাসু।

#

আকরাম/পাশা/মোশারফ/জয়নুল/২০২৩/২০১০ঘণ্টা

তথ্যবিবরণী নম্বর : ১৪৯৩

**দলগত প্রচেষ্টা ও উদ্যম সাফল্যের নেপথ্যে বড় অবদান রাখে**

**-- বিদ্যুৎ প্রতিমন্ত্রী**

ঢাকা, ১৪ কার্তিক (৩০ অক্টোবর):

বিদ্যুৎ, জ্বালানি ও খনিজ সম্পদ প্রতিমন্ত্রী নসরুল হামিদ বলেছেন, দলগত প্রচেষ্টা ও উদ্যম সাফল্যের নেপথ্যে বড় অবদান রাখে। নিরবচ্ছিন্ন ও সাশ্রয়ী বিদ্যুৎ সরবরাহে চ্যালেঞ্জ মোকাবিলায় কর্মকর্তাদের বিদ্যুৎ বেগে কাজ করা অপরিহার্য।

প্রতিমন্ত্রী, আজ সচিবালয়ে তাঁর মন্ত্রণালয়ের সম্মেলন কক্ষে ২০২২-২৩ অর্থ বছরে বার্ষিক কর্মসম্পাদন চুক্তি (এপিএ) বাস্তবায়নে বিদ্যুৎ বিভাগ প্রথম হওয়ায় কর্মকর্তাদের সাথে মতবিনিময় সভায় প্রধান অতিথির বক্তব্যে এসব কথা বলেন।

প্রতিমন্ত্রী বলেন, স্বাধীনতা পুরস্কার বা ডিজিটাল বাংলাদেশ পুরস্কার অর্জন বিদ্যুৎ বিভাগের সাফল্যগুলোর সাথে সম্পৃক্ত হয়েছে। ঘরে ঘরে বিদ্যুৎ পেয়ে গ্রাহকদের আকাঙ্ক্ষা বেড়ে গেছে। সাশ্রয়ী মূল্যে মানসম্পন্ন নিরবচ্ছিন্ন বিদ্যুৎ, গ্রাহকদের এখন অন্যতম চাহিদা। এ চাহিদা পূরণে ঐক্যবদ্ধ প্রয়াস চালাতে হবে। স্মার্ট মিটার, স্মার্ট গ্রিড, স্ক্যাডা, ইআরপি, ভূগর্ভস্থ বিতরণ ও সঞ্চালন ব্যবস্থা, বিগডাটা এনালাইসিস, বিদ্যুৎ ব্যবস্থার জন্য আর্টিফিসিয়াল ইন্টেলিজেন্ট প্রভৃতি প্রযুক্তির সফল ব্যবহার এখন সময়ের দাবি। কর্মকর্তাদের নিয়মিত কার্যক্রমের সাথে প্রযুক্তি ব্যবহারেও দক্ষতা অর্জন করতে হবে।

উল্লেখ্য, এপিএ বাস্তবায়নে ৫২টি মন্ত্রণালয় ও বিভাগের মধ্যে বিদ্যুৎ বিভাগ ১০০-এর মধ্যে ৯৯ দশমিক ৯৬ নম্বর পেয়ে প্রথম হয়েছে। ২০২১-২২ অর্থবছরে দ্বিতীয় স্থান, ২০১৮-১৯ অর্থবছরে প্রথম স্থান এবং ২০১৭-১৮ অর্থবছরেও এপিএ বাস্তবায়নে প্রথম স্থান অর্জন করেছিল। বিদ্যুৎ বিভাগ ২০২২-২৩ অর্থবছরে বার্ষিক উন্নয়ন কর্মসূচি (এডিপি) বাস্তবায়ন করেছে ১০০ দশমিক ২৮ শতাংশ এবং ২০২১-২২ অর্থবছরে ১০১ দশমিক ৯০ শতাংশ। বিদ্যুৎ বিভাগ বার্ষিক উন্নয়ন কর্মসূচি (এডিপি) বাস্তবায়নে বরাবরই ভালো করে আসছে।

বিদ্যুৎ বিভাগের সিনিয়র সচিব মোঃ হাবিবুর রহমানের সভাপতিত্বে অনুষ্ঠানে অন্যান্যের মাঝে বিদ্যুৎ বিভাগের কর্মকর্তাবৃন্দ উপস্থিত ছিলেন।

#

আসলাম/পাশা/মোশারফ/রেজাউল/২০২৩/২০০০ ঘণ্টা

তথ্যবিবরণী নম্বর : ১৪৯২

গার্মেন্টস শ্রমিকদের মজুরি নির্ধারণে মজুরি বোর্ড গঠন করা হয়েছে

**মজুরি বৃদ্ধির ঘোষণা না হওয়া পর্যন্ত অপপ্রচারে বিভ্রান্ত হবেন না**

**--শ্রম ও কর্মসংস্থান প্রতিমন্ত্রী**

ঢাকা, ১৪ কার্তিক (৩০ অক্টোবর):

শ্রম ও কর্মসংস্থান প্রতিমন্ত্রী বেগম মন্নুজান সুফিয়ান বলেছেন, গার্মেন্টস শ্রমিকদের মজুরি নির্ধারণের জন্য ইতোমধ্যে মজুরি বোর্ড গঠন করা হয়েছে।

প্রতিমন্ত্রী আজ শ্রম ও কর্মসংস্থান মন্ত্রণালয়ের সভাকক্ষে তৈরি পোশাক শিল্প সেক্টরের উদ্ভুত পরিস্থিতি নিয়ে আয়োজিত প্রেস ব্রিফিংয়ে এসব কথা বলেন। শ্রম ও কর্মসংস্থান মন্ত্রণালয় সম্পর্কিত স্থায়ী কমিটির সদস্য শাজাহান খান এ সময় উপস্থিত ছিলেন।

প্রতিমন্ত্রী বলেন, ন্যূনতম মজুরি বোর্ড কর্তৃক তৈরি পোশাক শিল্প শ্রমিকদের মজুরি নির্ধারণের কার্যক্রম অব্যাহত রয়েছে। বোর্ড কর্তৃক ন্যূনতম মজুরি বৃদ্ধির সুপারিশ না হওয়া পর্যন্ত শ্রমিকদের অপপ্রচারে বিভ্রান্ত না হওয়ার আহ্বান জানান তিনি। তিনি আরো জানান, মালিক ও শ্রমিক পক্ষের মধ্যে আলাপ-আলোচনা অব্যাহত রয়েছে।  স্বার্থান্বেষী মহল বিভ্রান্তি সৃষ্টি করে সরকারকে বেকায়দায় ফেলার অপচেষ্টায় লিপ্ত রয়েছে। অপপ্রচারে বিভ্রান্ত না হয়ে মজুরি নির্ধারণের সময় পর্যন্ত প্রতিমন্ত্রী শ্রমিক ভাই-বোনদের ধৈর্যধারণ করার জন্য পুনরায় অনুরোধ জানিয়েছেন। এ অপপ্রচার রোধে সাংবাদিকগণ গুরুত্বপূর্ণ ভূমিকা পালন করবেন বলে আশাবাদ ব্যক্ত করেন।

শাজাহান খান বলেন, বিএনপি ঘোলা পানিতে মাছ শিকারের জন্য মজুরি নির্ধারণ নিয়ে বিভ্রান্তি ছড়িয়ে শ্রমিকদের ক্ষেপিয়ে তোলার চেষ্টা করছে। তিনি বিএনপি ও আওয়ামী লীগের আমলের মজুরি বৃদ্ধির একটি তুলনামূলক চিত্র তুলে ধরে বলেন, বর্তমান সরকারের সময় শ্রমিকরা সবক্ষেত্রে বিভিন্ন সুযোগ সুবিধা ভোগ করছে। বিএনপি ক্ষমতা থাকার সময় শ্রমিক হত্যা ও নির্যাতনের ভয়াবহ অবস্থা বর্ণনা করেন তিনি। প্রধানমন্ত্রী শ্রমিকদের প্রতি অত্যন্ত সহনশীল। প্রধানমন্ত্রী শেখ হাসিনার প্রতি আস্থা রাখার জন্য শ্রমিকদের আহ্বান জানিয়ে তিনি বলেন, খুব শীর্ঘই শ্রমিকদের জন্য গ্রহণযোগ্য মজুরি নির্ধারণের ব্যবস্থা করবেন।

প্রেস ব্রিফিংয়ে শ্রম ও কর্মসংস্থান মন্ত্রণালয়ের ঊর্ধ্বতন কর্তকর্তাবৃন্দ উপস্থিত ছিলেন।

#

ফেরদৌস/পাশা/মোশারফ/রেজাউল/২০২৩/১৯৩৮ ঘণ্টা

তথ্যবিবরণী নম্বর : ১৪৯১

টেলিভিশনে স্ক্রল আকারে প্রচারের জন্য

**সকল ইলেক্ট্রনিক মিডিয়া**

ঢাকা, ১৪ কার্তিক (৩০ অক্টোবর) :

সরকারি-বেসরকারি টিভি চ্যানেলসহ সকল ইলেক্ট্রনিক মিডিয়ায় নিম্নোক্ত বার্তাটি স্ক্রল আকারে প্রচারের জন্য অনুরোধ করা হলো :

মূলবার্তা :

“**গার্মেন্টস শ্রমিকদের মজুরি নির্ধারণে মজুরি বোর্ড গঠন করা হয়েছে। মজুরি বৃদ্ধির ঘোষণা হওয়ার আগে অপপ্রচারে বিভ্রান্ত না হওয়ার আহ্বান জানিয়েছেন শ্রম ও কর্মসংস্থান প্রতিমন্ত্রী বেগম মন্নুজান সুফিয়ান**।”

#

আসিফ/পাশা/মোশারফ/রেজাউল/২০২৩/১৮৪৫ ঘণ্টা

তথ্যবিবরণী নম্বর : ১৪৯০

**তারেকের নেতৃত্বে সন্ত্রাসী সংগঠনে পরিণত বিএনপির সাথে আলোচনার প্রশ্নই আসে না**

**--তথ্য ও সম্প্রচার মন্ত্রী**

ঢাকা, ১৪ কার্তিক (৩০ অক্টোবর) :

তথ্য ও সম্প্রচার মন্ত্রী এবং আওয়ামী লীগের যুগ্ম সাধারণ সম্পাদক ড. হাছান মাহ্‌মুদ বলেছেন, ‘তারেকের নেতৃত্বে বিএনপি এখন চূড়ান্ত সন্ত্রাসী সংগঠনের রূপ ধারণ করছে। তাদের সাথে আলোচনার প্রশ্নই আসে না।’

আজ সচিবালয়ে বাংলাদেশ প্রেস ইনস্টিটিউট (পিআইবি) প্রকাশিত ‘সংবাদপত্রে বঙ্গবন্ধু ৭ম খণ্ড’ গ্রন্থের মোড়ক উন্মোচন শেষে সাংবাদিকদের সঙ্গে মতবিনিময়কালে রাজনৈতিক সংলাপ বিষয়ে প্রশ্নে মন্ত্রী একথা বলেন। পিআইবির মহাপরিচালক জাফর ওয়াজেদ এবং কর্মকর্তা ও গবেষকবৃন্দ মোড়ক উন্মোচনে অংশ নেন।

সম্প্রচার মন্ত্রী বলেন, ‘বিএনপি এখন আর রাজনৈতিক দলে নাই, বিএনপি এখন সন্ত্রাসীদের দলে। যারা রাষ্ট্রের বেদিমূলে আঘাত হানে, প্রধান বিচারপতির বাড়িতে যারা হামলা চালায় অর্থাৎ বিচার ব্যবস্থার ওপর হামলা চালায়, যারা হাসপাতালে হামলা চালিয়ে অ্যাম্বুলেন্স পুড়িয়ে দেয় ভাঙচুর করে, যারা পুলিশ হত্যা করে, তারা কখনো রাজনৈতিক দল হতে পারে না। তাই বিএনপি এখন কোনো রাজনৈতিক দল নয়, তারেকের নেতৃত্বে বিএনপি এখন চূড়ান্ত সন্ত্রাসী সংগঠনের রূপ ধারণ করেছে। তাদের সাথে আলোচনার প্রশ্নই আসে না।’

একইসাথে হাছান মাহ্‌মুদ বলেন, আওয়ামী লীগ যে কারো সাথে আলোচনা করতে পারে রাজনৈতিক দল হিসেবে। যারা গণতান্ত্রিক রীতিনীতিতে বিশ্বাস করে, যারা দেশের সংবিধান মানে, আইন ব্যবস্থাকে মানে, বিচার ব্যবস্থাকে মানে তাদের সাথে আলোচনা হবে।

সম্প্রচার মন্ত্রী বলেন, ‘২৮ অক্টোবর বিএনপি সারাদেশে হরতাল ডেকে সেই হরতালকে সফল করার জন্যে সেই আগের পুরনো ঘৃণ্য আগুন সন্ত্রাসের তাণ্ডবে ফিরে গেছে। আপনাদের মনে আছে, ২০১৩, ১৪, ১৫ সালে কিভাবে গাড়ি চালকদের হত্যা করা হয়েছে। শনিবার দিবাগত রাতেও সাড়ে তিনটার দিকে রাজধানীর ডেমরায় একটি বাস দাঁড়িয়েছিলো, বাসের হেলপার ঘুমাচ্ছিল, সেই বাসে তারা আগুন দিয়েছে। সে আগুনে বাস পুড়ে গেছে, হেলপারও পুড়ে গেছে। বিএনপির আবার সেই জঘন্য নৃশংসতা।’

তথ্যমন্ত্রী বলেন, ‘আমরা ২৮ অক্টোবর সারাদেশে শান্তি সমাবেশের ডাক দিয়েছিলাম। ঢাকা শহরে কমপক্ষে দেড় দুই লাখ মানুষের সমাবেশ হয়েছে আমাদের, সবাই আমাদের নেতা-কর্মী। এতো উস্কানির মধ্যেও আমাদের নেতা-কর্মীরা কোনো উস্কানিতে পা দেয়নি। বরং তারা আমাদের মহিলাকর্মী থেকে শুরু করে অনেককে মারধর করেছে এবং তারা দেড় কিলোমিটার দূরে এতো তাণ্ডব চালালেও আমাদের নেতা-কর্মীরা কিন্তু সেখানে যায়নি। আমরা আমাদের নেতা-কর্মীদের নিয়ন্ত্রণে রেখেছি, রেখেছিলাম।’

ড. হাছান মাহ্‌মুদ বলেন, ‘লালমনিরহাটে আমাদের নেতা-কর্মীরা শান্তি সমাবেশ করছিলো, সেখানে জাহাঙ্গীর হোসেন নামে একজন শ্রমিক লীগ কর্মীকে কুপিয়ে তারা হত্যা করেছে। আবার ঢাকায় মোহাম্মদপুর বাসে আগুন দিতে গিয়ে জনতার ধাওয়া খেয়ে পালিয়ে যাওয়ার সময় বিএনপির কর্মী একটি বিল্ডিংয়ে উঠে সেখান থেকে লাফ দিতে গিয়ে তার মৃত্যু হয়েছে। অর্থাৎ একজন দুস্কৃতকারী মারা গেছে, আর বিএনপির ভাষায় “শহিদ” হয়েছে। এই হচ্ছে বিএনপি।’

-২-

আগামীকাল থেকে বিএনপির তিন দিনের অবরোধ প্রসঙ্গে তথ্যমন্ত্রী বলেন, ‘তারা স্পষ্টত এই নৈরাজ্য সারাদেশে ছড়িয়ে দেওয়ার জন্যই তিন দিনের অবরোধ ডেকেছে। তাদের উদ্দেশ্য অবরোধ করা নয়, তারা জানে তাদের পক্ষে দেশে অবরোধ কার্যকর করা সম্ভবপর নয়। কিন্তু চোরাগোপ্তা হামলা, নৈরাজ্য সারাদেশে ছড়িয়ে দেওয়ার অসৎ উদ্দেশ্যে তারা অবরোধ ডেকেছে। মানুষ চোর-ডাকাত ধরে তাদের বিরুদ্ধে ব্যবস্থা গ্রহণ করে আইন-শৃঙ্খলা বাহিনীর কাছে হস্তান্তর করে। আর যারা মানুষের ও সরকারি সম্পত্তিতে আগুন দেবে, ধ্বংস করবে তারা চোর-ডাকাতের চেয়েও খারাপ। সুতরাং তাদের বিরুদ্ধেও জনগণ যথোপযুক্ত ব্যবস্থা গ্রহণ করবে।’

বিএনপি ‘ভার্চুয়ালি’ অবরোধ কর্মসূচি ঘোষণা করেছে, এ নিয়ে সাংবাদিকদের প্রশ্নে আওয়ামী লীগের যুগ্ম সাধারণ সম্পাদক হাছান মাহ্‌মুদ বলেন, ‘এতেই প্রমাণিত হয় বিএনপি নেতারা কতটুকু ভীতু। ২৮ তারিখ কর্মীরা যাওয়ার আগে নেতারা পালিয়ে গেছে। নেতারা পালিয়ে যাওয়ার সাথে সাথে কর্মীরাও পালিয়ে গেছে। আমরা সারা জীবন বিরোধী দলের কর্মী ছিলাম। আমরা রক্তাক্ত হয়েছি, কিন্তু আমরা পালিয়ে যাইনি কখনো। বিএনপি নেতারা সামনে আসতেই ভয় পায়, সেজন্য তারা ভার্চুয়ালি এই কর্মসূচি ঘোষণা করেছে।’

ইউরোপীয় ইউনিয়ন এবং যুক্তরাষ্ট্র সহিংসতার নিন্দা জানানো প্রসঙ্গে প্রশ্নে তথ্য ও সম্প্রচার মন্ত্রী বলেন, ‘আমরা মনে করি তাদের এই নিন্দা সহিংসতা বন্ধ করার ক্ষেত্রে সহায়ক। বিশেষ করে মার্কিন যুক্তরাষ্ট্রের বিবৃতিতে বলা হয়েছে এই সহিংসতার প্রেক্ষিতে তারা ভিসা নীতি নিয়েও ভাববে। আমরা আশা করবো, যারা হাসপাতালে হামলা চালিয়েছে, পুলিশ হত্যা করেছে, পুলিশ-আনসারসহ আইন-শৃঙ্খলা বাহিনীর ওপর হামলা চালিয়েছে, জনগণের সম্পত্তি পুড়িয়েছে, হাসপাতালের অ্যাম্বুলেন্স জ্বালিয়ে দিয়েছে, তাদের বিরুদ্ধে সেই ব্যবস্থা তারা গ্রহণ করবে, আমরা দেখার অপেক্ষায় আছি।’

খালেদা জিয়ার শারীরিক অবস্থা স্থিতিশীল এবং বিদেশি চিকিৎসকরা ফিরে গেছেন এ বিষয়ে মন্ত্রী বলেন, ‘বিএনপি বলছিলো যে, খালেদা জিয়াকে বিদেশ না নিলে তিনি মৃত্যুর মুখোমুখি, তাকে রক্ষা করা যাবে না। আমেরিকান চিকিৎসকরা এসে এখন বলেছেন, খালেদা জিয়ার অবস্থা স্থিতিশীল এবং তিনি আগের তুলনায় ভালো আছেন। এজন্য আমিও স্বস্তি প্রকাশ করছি এবং প্রার্থনা করি তিনি যেন পুরোপুরি সুস্থ হয়ে ওঠেন। মার্কিন চিকিৎসকদের আসার ব্যবস্থা সরকারই করে দিয়েছে। বিএনপির বক্তব্যে প্রমাণিত হয় তারা খালেদা জিয়াকে রাজনীতির গুটি বানিয়েছে এবং তার স্বাস্থ্যকে নিয়ে রাজনীতিটাই করে, মিথ্যাচার করে, আসলে স্বাস্থ্য ভালো করার চেষ্টাটা করে না।’

#

আকরাম/পাশা/মোশারফ/রেজাউল/২০২৩/১৮২৮ ঘণ্টা

তথ্যবিবরণী নম্বর : ১৪৮৯

**কোভিড-১৯** **সংক্রান্ত** **সর্বশেষ** **প্রতিবেদন**

ঢাকা, ১৪ কার্তিক (৩০ অক্টোবর):

স্বাস্থ্য অধিদপ্তরের তথ্যানুযায়ী রবিবার সকাল ৮টা থেকে আজ সোমবার সকাল ৮টা পর্যন্ত ২৪ ঘণ্টায় দেশে ৫ জনের শরীরে করোনা সংক্রমণ পাওয়া গেছে। নমুনা পরীক্ষার বিপরীতে রোগী শনাক্তের হার ১ শতাংশ। এ সময় ৫০১ জনের নমুনা পরীক্ষা করা হয়েছে।

          গত ২৪ ঘণ্টায় কোভিড-১৯ আক্রান্ত হয়ে কেউ মারা যায়নি। এ পর্যন্ত ২৯ হাজার ৪৭৭ জন করোনায় মৃত্যুবরণ করেছেন। করোনা ভাইরাস আক্রান্তদের মধ্যে এখন পর্যন্ত সুস্থ হয়েছেন ২০ লাখ ১৩ হাজার ৬১৯ জন।

#

সুলতানা/পাশা/মোশারফ/রেজাউল/২০২৩/১৮০০ ঘণ্টা

তথ্যবিবরণী নম্বর : ১৪৮৮

**বাংলাদেশের জলবায়ু অভিযোজনের জন্য পর্যাপ্ত অনুদানভিত্তিক অর্থায়ন প্রয়োজন**

**-পরিবেশমন্ত্রী**  
আবুধাবি (সংযুক্ত আরব আমিরাত), ৩০ অক্টোবর:

পরিবেশ, বন ও জলবায়ু পরিবর্তন মন্ত্রী মোঃ শাহাব উদ্দিন বলেছেন, বাংলাদেশসহ সবচেয়ে ঝুঁকিপূর্ণ উন্নয়নশীল দেশগুলোর জন্য স্বেচ্ছায় দাতাদের সহায়তার বাইরে জলবায়ু অভিযোজনের জন্য জরুরিভাবে নতুন, অনুমানযোগ্য এবং পর্যাপ্ত অনুদানভিত্তিক সরকারি অর্থায়ন প্রয়োজন। আমরা দেখতে চাই যে, উন্নত দেশগুলো ২০২০ এবং ২০২৫ সালের মধ্যে প্রতি বছর ১০০ বিলিয়ন ডলার সংগ্রহের প্রতিশ্রুতি বজায় রাখবে এবং গত তিন বছরের ঘাটতি পূরণ করতে হবে।

আজ সংযুক্ত আরব আমিরাতের আবুধাবিতে অনুষ্ঠিত Pre- COP28 এর মন্ত্রী পর্যায়ের সম্মেলনে মন্ত্রী এসব কথা বলেন।

শাহাব উদ্দিন বলেন, এই প্রতিশ্রুতি কীভাবে সরবরাহ করা হবে তা সময়মতো রিপোর্ট করা এবং হিসাব করা হবে সে বিষয়ে স্পষ্টতা প্রয়োজন। এটা করতে ব্যর্থ হলে তা উল্লেখযোগ্যভাবে বিশ্বাসযোগ্যতাকে ক্ষুণ্ন করবে এবং কাজের অগ্রগতি বিপন্ন করবে। ক্লাইমেট ফাইন্যান্সের নিউ কালেকটিভ কোয়ান্টিফাইড গোল অবশ্যই বছরে ১০০ বিলিয়নের চেয়ে উল্লেখযোগ্যভাবে বেশি হতে হবে, ঋণের তুলনায় অনুদানকে অগ্রাধিকার দিতে হবে এবং জলবায়ু পরিবর্তনের অনিবার্য প্রভাবের সাথে খাপ খাইয়ে নেওয়ার জন্য উন্নয়নশীল দেশগুলোর প্রকৃত চাহিদার প্রতিফলিত করতে হবে।

মন্ত্রী আরো বলেন, জলবায়ু অর্থায়নের একটি সংজ্ঞায় একমত হতে দলগুলোর প্রতিশ্রুতিবদ্ধ হওয়া উচিত যা জলবায়ু এবং অ-জলবায়ু অর্থ প্রবাহের জবাবদিহিতা এবং স্বচ্ছতা সহজতর করে। COP28-এর ফলাফলের ওপর জোর দেওয়া উচিত যাতে উন্নত দেশগুলো উন্নয়নশীল দেশগুলোতে জলবায়ু অর্থায়নের বিধান এবং গতিশীলতার নেতৃত্ব দেওয়ার জন্য দায়ী।

প্রধানমন্ত্রীর পরিবেশ ও জলবায়ু পরিবর্তন বিষয়ক বিশেষ দূত এবং পরিবেশ, বন ও জলবায়ু পরিবর্তন মন্ত্রণালয় সম্পর্কিত স্থায়ী কমিটির সভাপতি সাবের হোসেন চৌধুরী এবং পরিবেশ, বন ও জলবায়ু পরিবর্তন মন্ত্রণালয়ের সচিব ড. ফারহিনা আহমেদ বাংলাদেশ প্রতিনিধিদলের অন্যতম সদস্য হিসেবে Pre-COP মিনিস্টিরিয়ালে উপস্থিত ছিলেন।

#

দীপংকর/জামান/শাম্মী/সাঈদা/রাসেল/শামীম/২০২৩/১৬০০ ঘণ্টা

তথ্যবিবরণী নম্বর : ১৪৮৭

**সরকার কৃষিকে সর্বোচ্চ গুরুত্ব দিয়ে কাজ করছে**

**-পানিসম্পদ উপমন্ত্রী**

শরীয়তপুর, ১৪ কার্তিক (৩০ অক্টোবর):

পানি সম্পদ উপমন্ত্রী এ কে এম এনামুল হক শামীম বলেছেন, কৃষিবান্ধব সরকার প্রধান হিসেবে প্রধানমন্ত্রী শেখ হাসিনা বিশ্বসেরা। সেজন্য সরকার কৃষিকে সর্বোচ্চ গুরুত্ব দিয়ে কাজ করছে। স্বল্পসুদে কৃষকদের কৃষিঋণ প্রদান করছে। সার, সেচসহ সকল কৃষি উপকরণের দাম কমিয়েছে এবং সহজলভ্য করেছে। কৃষকের যাতে কোনো কষ্ট না হয় তাই সরকার সকল ব্যবস্থা গ্রহণ করেছে। অথচ, বিএনপি’র শাসনামলে কৃষি উপকরণের জন্য কৃষকদেরকে হাহাকার করতে হয়েছিল। সারের জন্য আন্দোলন করতে হয়েছিল। বিএনপি সারের দাবিতে আন্দোলনরত ১৮জন কৃষককে হত্যা করেছিল।

আজ শরীয়তপুরের নড়িয়া ও ভেদরগঞ্জ উপজেলার প্রায় ১০ হাজার কৃষকের মাঝে রাসায়নিক সার, বীজ ও চেক বিতরণ অনুষ্ঠানে প্রধান অতিথির বক্তব্যে তিনি এসব কথা বলেন।

উপমন্ত্রী বলেন, বাংলাদেশের ৫২ বছরের ইতিহাসে কখনো প্রধান বিচারপতির বাসভবনে হামলা হয়নি। ৭১'এ পাকিস্তানি সেনাবাহিনী রাজারবাগে হামলা চালিয়েছিল। বিএনপি-জামায়াত একই কায়দায় রাজারবাগ পুলিশ হাসপাতালে হামলা চালিয়েছে। কেন্দ্রীয় পুলিশ হাসপাতালে হামলা চালিয়ে ১৯টি গাড়ি জ্বালিয়ে দিয়েছে, অ্যাম্বুলেন্স ভাঙচুর করেছে।

অনুষ্ঠানে উপস্থিত ছিলেন জেলা আওয়ামী লীগের সাধারণ সম্পাদক অনল কুমার দে, কৃষি সম্প্রসারণ অধিদপ্তরের উপ-পরিচালক ড. রবীআহ নূর আহমেদ, ভেদরগঞ্জ উপজেলা চেয়ারম্যান হুমায়ুন কবির মোল্যা, ভেদরগঞ্জ উপজেলা নির্বাহী কর্মকর্তা আব্দুল্লাহ আল মামুন, নড়িয়া উপজেলা নির্বাহী কর্মকর্তা শংকর চন্দ্র বৈদ্য প্রমূখ।

#

গিয়াস/জামান/শাম্মী/সাঈদা/রাসেল/শামীম/২০২৩/১৫৫৫ ঘণ্টা

তথ্যবিবরণী নম্বর : ১৪৮৬

**আলু আমদানির সিদ্ধান্ত নিয়েছে সরকার**

ঢাকা, ১৪ কার্তিক (৩০ অক্টোবর) :

দেশে আলুর উৎপাদন ও সরবরাহ পর্যাপ্ত থাকা সত্ত্বেও যৌক্তিক কারণ ছাড়াই অস্বাভাবিক দামে বাজারে বিক্রি হওয়ায় আলু আমদানির সিদ্ধান্ত নিয়েছে সরকার। সরকার কর্তৃক নির্ধারিত মূল্যে আলু বিক্রি না হওয়া এবং বর্তমান পরিস্থিতি বিবেচনায় বাজারে আলু সরবরাহ বৃদ্ধি ও মূল্য স্থিতিশীল রাখতে এ সিদ্ধান্ত নেয়া হয়েছে।

উল্লেখ্য, গত ১৪ সেপ্টেম্বর বাণিজ্যমন্ত্রী টিপু মুনশি কৃষি মন্ত্রণালয়ের সাথে আলোচনা করে আলুসহ তিন পণ্যের মূল্য নির্ধারণ করে দিয়েছেন। কোল্ড স্টোরেজ পর্যায়ে ২৬-২৭ টাকা এবং খুচরা পর্যায়ে ৩৫-৩৬ টাকায় বিক্রয়ের জন্য ব্যবসায়ীদের আহ্বান জানিয়েছিলেন বাণিজ্যমন্ত্রী।

নির্ধারিত মূল্যে আলু বাজারে বিক্রি হচ্ছে কি না তার মনিটরিং করার জন্য বাণিজ্য মন্ত্রণালয়, জাতীয় ভোক্তা অধিকার সংরক্ষণ অধিদপ্তর, জেলা প্রশাসনসহ অন্যান্য সংশ্লিষ্ট সংস্থাকে নির্দেশ দেন টিপু মুনশি। কিন্তু নির্ধারিত মূল্যে কোল্ড স্টোরেজ ও খুচরা কোনো পর্যায়েই আলু বিক্রি হচ্ছে না বলে মনিটরিং টিম অবহিত করে।

আলু আমদানিতে আগ্রহী ব্যবসায়ীদের বাণিজ্য মন্ত্রণালয়ে যোগাযোগ করার অনুরোধ জানানো হয়েছে।

বাণিজ্য মন্ত্রণালয় আজ এক প্রেস বিজ্ঞপ্তিতে এ তথ্য জানায়।

#

হায়দার/জামান/শাম্মী/রাসেল/আসমা/২০২৩/১৫৩০ ঘণ্টা

তথ্যবিবরণী নম্বর : ১৪৮৫

**বান্দরবানে মাহা ওয়াগ্যোয়াই পোয়েঃ ও প্রবারণা পূর্ণিমা উদ্‌যাপন অনুষ্ঠানে পার্বত্যমন্ত্রী**

বান্দরবান, ১৪ কার্তিক (৩০ অক্টোবর):

বান্দরবান শহরে গতকাল মারমা সম্প্রদায়ের প্রাণের উৎসব মাহা ওয়াগ্যোয়াই পোয়েঃ ও প্রবারণা পূর্ণিমার প্রথম দিন উদ্‌যাপিত হয়েছে। পার্বত্য চট্টগ্রাম বিষয়ক মন্ত্রী বীর বাহাদুর উশৈসিং মানুষের সুখ ও শান্তি কামনা করে বান্দরবান কালাপাড়া স্বর্ণমন্দিরে প্রার্থনায় হাজার হাজার ভক্ত ও অনুসারীদের সাথে যোগ দেন। পর্যায়ক্রমে বন্দনা, পঞ্চশীল, অষ্টশীল, দেশনা, দানীয় সামগ্রী বিতরণ, বৌদ্ধ ধ্বজ উত্তোলন ও হাজারো প্রদীপ প্রজ্বলনে অংশ নেওয়ার পর চুলামণী জাদীর উদ্দেশ্যে ফানুস উৎসর্গ করেন।

গতকাল বান্দরবান শহরের কালাপাড়া স্বর্ণমন্দিরে মারমা সম্প্রদায়ের প্রাণের উৎসব মাহা ওয়াগ্যোয়াই পোয়েঃ ও প্রবারণা পূর্ণিমার দুই দিনব্যাপী অনুষ্ঠানের উদ্বোধনী দিনে ভক্তদের সাথে মন্ত্রী বন্দনায় অংশ নেন। তিনি মহা মঙ্গল রথযাত্রায় অংশ নেন এবং বান্দরবান শহরের বিভিন্ন বৌদ্ধ বিহার পরিদর্শন করেন।

এসময় বান্দরবান পুলিশ সুপার সৈকত শাহীন, বান্দরবান পৌর মেয়র শামসুল ইসলাম, বান্দরবান পৌর আওয়ামী লীগের সভাপতি ও বান্দরবান হিন্দু কল্যাণ ট্রাস্টের ট্রাস্টি অমল কান্তি দাশসহ বিভিন্ন শ্রেণি পেশার হাজারো নারী-পুরুষ উপস্থিত ছিলেন।

#

রেজুয়ান/জামান/শাম্মী/সাঈদা/রাসেল/শামীম/২০২৩/১৩১২ ঘণ্টা

তথ্যবিবরণী নম্বর : ১৪৮৪

**মার্কিন সিনেটরদের বাংলাদেশের আর্থসামাজিক অগ্রগতি অবহিত করলেন রাষ্ট্রদূত ইমরান**

ওয়াশিংটন ডিসি, ৩০ অক্টোবর:

যুক্তরাষ্ট্রে নিযুক্ত বাংলাদেশের রাষ্ট্রদূত মোহাম্মদ ইমরান গত সপ্তাহে ওয়াশিংটন ডিসিতে দুই মার্কিন সিনেটরের সাথে সাক্ষাৎ করে বাংলাদেশের সাম্প্রতিক আর্থসামাজিক অগ্রগতি তুলে ধরেন। যুক্তরাষ্ট্রের সাথে বাংলাদেশের দ্বিপাক্ষিক সম্পর্ক আরো জোরদার করতে তিনি দূতাবাসের আউটরিচ প্রোগ্রামের অংশ হিসেবে এ বৈঠক করেন।

রাষ্ট্রদূত ইমরান বৈদেশিক সম্পর্ক সংক্রান্ত মার্কিন সিনেট কমিটির সদস্য সিনেটর Jeff Markley (D-Oregon) এবং সিনেটর Bill Hagerty (R-Tennessee)-এর সাথে ওয়াশিংটন ডিসিতে তাদের নিজ নিজ কার্যালয়ে এই সাক্ষাৎ করেন।

সাক্ষাৎকালে রাষ্ট্রদূত প্রধানমন্ত্রী শেখ হাসিনার দূরদর্শী ও গতিশীল নেতৃত্বে গত ১৫ বছরে বাংলাদেশের অর্জিত ব্যাপক আর্থসামাজিক উন্নয়ন সম্পর্কে এই দুই মার্কিন সিনেটরকে অবহিত করেন। তিনি এই সময়ের মধ্যে মানব সম্পদ উন্নয়ন, স্বাস্থ্য, দারিদ্র্যমোচন, নারীর ক্ষমতায়ন এবং লিঙ্গ সমতাসহ সকল সামাজিক সূচকে বাংলাদেশের সাফল্য তুলে ধরেন। তিনি বাংলাদেশের ব্যাপক অবকাঠামোগত উন্নয়ন সম্পর্কেও তাদের অবহিত করেন।

দুই মার্কিন সিনেটর বাংলাদেশের আর্থসামাজিক অগ্রগতির প্রশংসা করেন এবং বাংলাদেশ-যুক্তরাষ্ট্র সম্পর্ক আরো সম্প্রসারণে গভীর আগ্রহ প্রকাশ করেন। তারা ১৪ লাখেরও বেশি রোহিঙ্গা শরণার্থীদের আশ্রয় দেওয়ার জন্য বাংলাদেশের উদারতার প্রশংসা করেন এবং তাদের জন্য অব্যাহত সমর্থনের আশ্বাস দেন। রাষ্ট্রদূত ইমরান রোহিঙ্গা ইস্যুতে সমর্থনের জন্য যুক্তরাষ্ট্রকে ধন্যবাদ জানান এবং জোরপূর্বক বাস্তুচ্যুত রোহিঙ্গা নাগরিকদের নিজ দেশে প্রত্যাবাসনের জন্য প্রয়োজনীয় ব্যবস্থা গ্রহণের অনুরোধ জানান।

সিনেটর Markley ওরেগন ন্যাশনাল গার্ড এবং বাংলাদেশ সশস্ত্র বাহিনীর মধ্যে স্টেট পার্টনারশিপ প্রোগ্রামের মাধ্যমে বাংলাদেশের সাথে তার অঙ্গরাজ্যের বিশেষ সম্পর্কের কথা উল্লেখ করে আশা প্রকাশ করেন যে ভবিষ্যৎ সহযোগিতার মাধ্যমে দু’দেশের সম্পর্ক আরো সুসংহত হবে।

#

সাজ্জাদ/জামান/শাম্মী/সাঈদা/রাসেল/শামীম/২০২৩/১৩০৫ ঘণ্টা

তথ্যবিবরণী নম্বর : ১৪৮৩

**সাবেক প্রতিমন্ত্রী মুক্তিযোদ্ধা জিন্নাতুন্নেসা তালুকদার ও**

**সাংবাদিক রফিক ভূঁইয়ার মৃত্যুতে তথ্য ও সম্প্রচার মন্ত্রীর শোক**

ঢাকা, ১৪ কার্তিক (৩০ অক্টোবর) :

সাবেক প্রতিমন্ত্রী ও একাত্তরের মুক্তিযুদ্ধের বীর সেনানী রাজশাহীর জিন্নাতুন্নেসা তালুকদার এবং প্রবীণ সাংবাদিক রফিক ভূঁইয়ার মৃত্যুতে গভীর শোক ও দুঃখ প্রকাশ করেছেন তথ্য ও সম্প্রচার মন্ত্রী এবং আওয়ামী লীগের যুগ্ম সাধারণ সম্পাদক ড. হাছান মাহ্‌মুদ।

গতকাল সকালে জিন্নাতুন্নেসা ও অপরাহ্নে রফিক ভূঁইয়া রাজধানীর দু'টি হাসপাতালে চিকিৎসাধীন অবস্থায় ইন্তেকালের সংবাদে শোকাহত তথ্য ও সম্প্রচার মন্ত্রী প্রয়াতদের বিদেহী আত্মার শান্তি কামনা করেন।

ড. হাছান মাহ্‌মুদ তার শোকবার্তায় প্রয়াত প্রতিমন্ত্রী ও সাংবাদিকের কর্মময় জীবনের কথা স্মরণ করেন এবং তাদের শোকসন্তপ্ত পরিবারের সদস্যদের প্রতি গভীর সমবেদনা জানান।

#

আকরাম/জামান/রাসেল/শামীম/২০২৩/২০৩০ঘণ্টা